Speel-speel : May 2014
Home / Tuisblad 31/05/2014
Vroegoggend hoor ek hulle al. Altyd vrolik. Altyd bly. Somer en winter. Ons geveerde vriende is nie net 'n lus vir die oog nie, hulle is ook salwing vir enige gemoed. Ek maak die venster oop vanwaar ek kan uitkyk oor die tuin en veral die voëlbad. Vanoggend is hier heelwat kuiergaste. Elkeen mooi op sy eie manier. Kyk na die wilde voëls: hulle saai nie en hulle oes nie en hulle maak nie in skure bymekaar nie...
En is hulle sang nie pragtig nie, ek word nooit moeg om daarna te luister nie. Kyk hoe lekker rustig drink hy water. Daar lê ook genoeg voëlsaad om van sy vriende nader te lok.
'n Baie bekende en getroue besoeker is die tortelduif. Daar is iets poëties aan duiwe. Sag. Soos mooi musiek as mens moeg voel. Lekker kossies! Die vinnigste klein voëltjies op aarde! Rats en baie beweeglik. Gelukkig weet hulle nie ek en my kamera is naby nie! Sulke perfekte mooi geskape goedjies. Ek verkyk my aan hulle. Dié voëltjies is 11 cm groot en weeg 11 gram. In Engels staan hulle bekend as die Cape White-eye
Rek en strek om by te kom! 'n Bad op sy tyd is lekkerder as brood en konfyt! Mossie moet ook mos kom kuier man! En Mossie se vroutjie is ook altyd iewers in die nabyheid. Hoera!! 'n Gelukskoot! Die baie skaars en skugter rooikophoutkapper kom sit vir net een oomblik op die rand van die waterbak tot my groot vreugde....'n duif vlieg nader en WEG is ou Rooikoppie! Met sy sterk snawel kan die rooikophoutkapper nie alleen die vrugte waarvoor hy lief is, uitmekaar skeur nie, maar selfs ook neutjies kraak. Die houtkapper is lief vir wildevye en ander veldvrugte. Hulle dieet bestaan egter nie net uit vrugte nie, maar ook insekte soos kewers. Hulle is veral gek na vlieënde termiete. Salig sit sy en saadjies pik, een vir een. Kransduif met sy rooi brilletjie is ook 'n gereelde besoeker hier in ons tuin. Baie statig, al mors hulle wit blertse oral rond. Ek hou van hulle roep: ’n dreunende, diep ‘hooo-hooo-hooo’-geluid en hy maak ook ’n sagter ‘koekoekoekoe’- geluid. Tortelduifie sit op 'n stomp in my tuin.
In die tyd waarin ons lewe is dit lewensbelangrik om elke dag iets moois raak te sien en te geniet. Ons onlangse besoek aan die Kaap en veral Bloubergstrand teen sonsaktyd het gesorg vir heelwat sulke kosbare oomblikke. Goue aande met donker silhoeëtte op die strand afge-ets groei vir altyd vas teen my kunstenaarshart. Ek wil dit ewig onthou. Ek wil daarna kyk as die wêreld die dag kwyn soos 'n garsland wat doodgaansiekte het. Ek wil die warm kleure van sulke aande soos 'n toemaarkombers om my draai. En ek wil dit ook met jou wat hier lees, deel. Dis eers as mens kennis gemaak het met die lewe se donker kant, dat jy die mooi in die lewe anders bekyk en ernstig(er) opneem. My mooi herinneringe is vir altyd vasgevang in die prentjies hierbo. Posted by
Sommer net vir die lekker! Ek was onlangs by Vlu-Noord se kongres waar ek van my kuns uitgestal en verkoop het. Dit was interessant om te sien waarvan die vrouens hou en waarin hulle belang stel. Ek het nog altyd (sommer net vir die lekker) en baie dikwels van my foto's of skilderye gekombineer met my verse. Net omdat ek dit geniet het! En ook omdat ek lief is daarvoor om iets kreatiefs te kan doen elke dag van my lewe hier op aarde. Ek het nooit regtig gedink iemand anders sou dit ook wou hê nie. Dit was dus vir my 'n heerlike aansporing toe ek agterkom dat mense toe nou BAIE van my woordprentjies hou!
woord en beeld,